KIRJALLINEN KYSYMYS E-0091/00

esittäjä(t): Camilo Nogueira Román (Verts/ALE) komissiolle

(26. tammikuuta 2000)

Aihe: Maidontuotannon ylijäämä ja kiintiöiden jakautuminen maittain

Ottaen huomioon tavoitteen Euroopan unionin tasapainoisesta kehittämisestä, erityisesti kun Euroopan markkinat avautuvat yhä enemmän unionin ulkopuolisille markkinoille, pitääkö komissio tarkoituksenmukaisena pitää yllä eri jäsenvaltioiden välistä maitokiintiöiden epätasaista jakautumista? Tämä jakautuminen ei ole mitenkään suhteessa jäsenvaltioiden omaan kulutukseen, mikä käy ilmi siitä, että esimerkiksi Alankomaiden, Irlannin ja Tanskan viime vuosina tuottama ylijäämä 6 746, 4 301 ja 2 507 tonnia vuodessa on mennyt vientiin, kun taas Espanjan tuotanto on ollut alijäämäinen 1 004 tonnia vuodessa. Tämä määrä voitaisiin hyvin tuottaa niillä yhteisön alueilla, jotka ovat erikoistuneet maidontuotantoon ja joilla on siihen kapasiteettia, erityisesti tavoite 1 -alueilla, kuten Galiciassa.

Franz Fischlerin komission puolesta antama vastaus

(23. helmikuuta 2000)

Tuotantokiintiöitä ei maitoalalla ole jaettu maantieteellisten alueiden kulutuksen perusteella, vaan kunkin yksittäisen tuottajan tiettynä viitekautena tuottaman määrän perusteella. Tämä onkin ainoa tehokas toimintatapa. Tuotantokiintiöiden katon määrittäminen kussakin jäsenvaltiossa oletettavan sisäisen kulutuksen perusteella olisi vahingoittanut vakavasti alan tuottajia, kiintiöitä ei olisi voitu jakaa tasapuolisesti ja tärkeä osa Euroopan maataloustuotantoa olisi purettu. Lisäksi yhteisön kokonaistoimituksia ei olisi voitu enää varmistaa.

Kiintiöt vahvistetaan ja niitä hallinnoidaan kussakin jäsenvaltiossa samaa tehokkuutta tavoitellen. Yhteisön hallinnointi tässä asiassa vaatisi merkittävän määrän yhteisön henkilökuntaa ja toisi mukanaan paljon epäkohtia, sillä kaikki viiveet ja virheet eri jäsenvaltioissa kasautuisivat ja lopulta lamauttaisivat järjestelmän.

Lisäksi tavaroiden vapaalla liikkuvuudella lievennetään helposti mahdollista tuotannon ja kulutuksen välistä alueellista epätasapainoa, ja se vastaa yhtenäismarkkinoiden periaatetta, jonka tarkoituksena on taata tuotantotekijöiden paras mahdollinen jakaminen.

Komissio korostaa, että vuonna 1999 interventiovarastossa oli 1 150 tonnia rasvatonta maitojauhetta ja Espanjassa ostettiin interventiovarastoon 12 631 tonnia voita. Espanjan markkinoilla oli kyseisten tuotteiden ylijäämää jo ennen maan kiintiön nostamisen voimaantuloa, josta päätettiin Agenda 2000:nen yhteydessä. Mainittakoon vertailun vuoksi, että Tanskassa, johon arvoisa parlamentin jäsen viittaa, ei samana kautena ollut julkisia varastoja eikä maitotuotteiden interventio-ostoja tapahtunut.

Lopuksi olisi muistettava, että kysyjän mainitsemissa jäsenvaltioissa myönnetyt viitemäärät ovat kiintiöjärjestelmän perustamisen jälkeen joko vakiintuneet (Irlannissa) tai vähentyneet (Tanskassa ja Alankomaissa). Sen sijaan Espanjalle myönnetyt viitemäärät ovat lisääntyneet voimakkaasti: +17 % tuotantokautena 19861999 ja +29 % tuotantokautena 19862001, kun vastaavina kausina Euroopan luvut olivat keskimäärin 4 % ja 2 %. Kiintiöiden jakaminen objektiivisin perustein alueiden ja tuottajien kesken kuuluu kunkin jäsenvaltion kansalliseen toimivaltaan.